
Zoofília és a büntetőjog: nemzetközi szabályozás és hazai kihívások

Kulcsszavak: zoofília, állatvédelem, büntetőjog
Tudományos diákköri dolgozatom témája a zoofília büntetőjogi szankcionálása. A téma hatályos jogban való aktualitásának alapja, hogy a zoofília szankcionálása terén folyamatosan változó tendencia figyelhető meg, a XX. század közepére az országok jelentős része dekriminalizálta a zoofíliát, majd az elmúlt tíz-tizenöt évben a legtöbb ország újból a zoofil cselekmények szankcionálása mellett döntött. Vannak olyan országok viszont – köztük Magyarország is, – amelyek nem követik a fenti tendenciát, és nem emelték vissza a tényállást a büntetendő cselekmények körébe.
A fő kérdés, amelyre a választ keresem tudományos diákköri dolgozatom keretében, hogy 2024-ben Magyarországon szükséges-e, közel hetven év távlatából, újra pönalizálni az állatokkal elkövetett szexuális cselekményeket, és amennyiben igen, milyen módon lehetne ezt megvalósítani.
A dolgozat első fejezetében feltártam, hogy a zoofília a XVII. századtól van jelen a magyar büntetőjogban. A Csemegi-kódex vétségként szankcionálta, azonban az 1961.évi V. törvény dekriminalizálta, azóta nem bűncselekmény hazánkban. Kutatásom során bizonyítást nyert, hogy az európai országok legtöbbjében a zoofília bűncselekmény. A vizsgálathoz huszonöt európai országot választottam ki, melyek esetén megvizsgáltam tartalmaz-e a büntető törvénykönyvük explicit módon zoofíliára vonatkozó bármely nemű rendelkezést, vagy ha nem, akkor bűncselekménynek minősül-e más törvény alapján. A huszonöt vizsgált országból tizenhat országban bűncselekmény. Vizsgálódásomat a fenti országok közül négy országra szűkítettem, melyek esetén áttekintettem a vonatkozó konkrét jogszabályi rendelkezéseket, különös figyelmet fordítva a büntetési nemre, büntetési tételre, illetve arra, melyik fejezetben helyezkednek el a tényállások, és mely elkövetési magatartásokat bünteti.
Álláspontom szerint zoofília büntetőjogi szankcionálása szükséges. Jelenleg a jogalkalmazás terrénumán belül, az állatkínzó zoofil cselekmények büntetőjogi felelősségre vonására van lehetőség. A jövőben azonban szükség lesz a jogalkotás terén módosításokat eszközölni oly módon, hogy az állatok testi épségének és méltóságának figyelembevételével a jogalkotó azokat a zoofil cselekményeket is büntetni rendeli, amelyek nem egyértelműen állatkínzó jellegűek. 



